Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του άρθρου 21 του κανονισμού (ΕΚ) αριθ. 1292/96 του Συμβουλίου σχετικά με την πολιτική και τη διαχείριση της επισιτιστικής βοήθειας και των ειδικών δράσεων στήριξης για την επισιτιστική ασφάλεια

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στόχος της επισυναπτόμενης πρότασης είναι η τροποποίηση του κανονισμού (ΕΚ) αριθ. 1292/96 του Συμβουλίου της 27ης Ιουνίου 1996 (Κανονισμός που δημοσιεύθηκε στην Επίσημη Εφημερίδα των Ευρωπαϊκών Κοινοτήτων αριθ. L 166 της 5ης Ιουλίου 1996) σχετικά με την πολιτική και τη διαχείριση της επισιτιστικής βοήθειας και των ειδικών δράσεων στήριξης για την επισιτιστική ασφάλεια προκειμένου να ευθυγραμμιστεί το άρθρο 21 με τις διατάξεις του άρθρου ΙΙΙ της νέας σύμβασης του 1999 για την επισιτιστική βοήθεια (Απόφαση του Συμβουλίου της 13ης Ιουνίου 2000 - 2000/421/ΕΚ).

Η Κοινότητα είναι μέλος της διεθνούς συμφωνίας για τα σιτηρά, η οποία αποτελείται από δύο χωριστά νομικά κείμενα : τη σύμβαση εμπορίας σιτηρών του 1995 και τη σύμβαση για την επισιτιστική βοήθεια. Επήλθαν οι ακόλουθες εξελίξεις:

- η σύμβαση εμπορίας σιτηρών του 1995 παρατάθηκε μέχρι τις 30 Ιουνίου 2001,

- η νέα σύμβαση του 1999 για την επισιτιστική βοήθεια εγκρίθηκε με απόφαση του Συμβουλίου της 13ης Ιουνίου 2000. η σύμβαση αυτή θα παραμείνει σε ισχύ έως και τις 30 Ιουνίου 2002, με την επιφύλαξη ότι η σύμβαση εμπορίας σιτηρών, ή μια νέα σύμβαση σχετικά με την εν λόγω εμπορία, θα παραμείνει σε ισχύ μέχρι αυτήν την ημερομηνία.

Στόχος της σύμβασης του 1999 για την επισιτιστική βοήθεια είναι "η συμβολή στην παγκόσμια επισιτιστική ασφάλεια και η βελτίωση της ικανότητας της διεθνούς κοινότητας να ανταποκρίνεται σε καταστάσεις έκτακτης ανάγκης ως προς τον επισιτισμό και στις λοιπές επισιτιστικές ανάγκες των αναπτυσσόμενων χωρών". Σύμφωνα με τη νέα αυτή σύμβαση, το ελάχιστο της ετήσιας συνεισφοράς της Κοινότητας και των κρατών μελών της ανέρχεται σε 1.320.000 τόνους ισοδύναμου σίτου και 130 εκατ. EUR, εκ των οποίων 990.000 τόνοι συνιστούν τη συμμετοχή της Κοινότητας.

Οι ουσιαστικές διαφορές μεταξύ της νέας σύμβασης του 1999 για την επισιτιστική βοήθεια και της προηγούμενης είναι κυρίως οι ακόλουθες:

- ο κατάλογος των αναπτυσσόμενων χωρών και εδαφών όπου μπορεί να παρέχεται επισιτιστική βοήθεια βασίζεται σε έναν νέο κατάλογο της Επιτροπής Αναπτυξιακής Βοήθειας (ΕΑΒ) του Οργανισμού Οικονομικής Συνεργασίας και Ανάπτυξης (ΟΟΣΑ) και σε μεταγενέστερες τροποποιήσεις. Οι υπό εξέταση χώρες και εδάφη είναι: οι ελάχιστα αναπτυγμένες χώρες, οι χώρες χαμηλού εισοδήματος, οι χώρες χαμηλότερου μέσου εισοδήματος και οι αναπτυσσόμενες χώρες που είναι καθαροί εισαγωγείς ειδών διατροφής σύμφωνα με τον ΠΟΕ, οι οποίες δεν περιλαμβάνονται στις προηγούμενες,

- ο κατάλογος των προϊόντων που παρέχονται ως επισιτιστική βοήθεια υπερβαίνει αισθητά το πλαίσιο των σιτηρών,

- η υποχρέωση κάθε μέλους εκφράζεται είτε σε τόνους ισοδύναμου σίτου είτε σε αξία, είτε σε συνδυασμό ποσότητας σε τόνους και αξίας.

Το κείμενο του άρθρο 21 του κανονισμού (ΕΚ) αριθ. 1292/96 του Συμβουλίου της 27ης Ιουνίου 1996 το οποίο ορίζει :

"1. Το Συμβούλιο, αποφασίζοντας με ειδική πλειοψηφία κατόπιν προτάσεως της Επιτροπής και γνωμοδοτήσεως του Ευρωπαϊκού Κοινοβουλίου, καθορίζει το μερίδιο που καταλογίζεται στην Κοινότητα από το συνολικό ποσό της βοήθειας σε σιτηρά που προβλέπει η σύμβαση επισιτιστικής βοήθειας ως συνολική συνεισφορά τόσο της Κοινότητας όσο και των κρατών μελών της."

"2. Η Επιτροπή αναλαμβάνει το συντονισμό της Κοινότητας και των κρατών μελών της όσον αφορά την παροχή της βοήθειας σε σιτηρά της σύμβασης επισιτιστικής βοήθειας και μεριμνά ούτως ώστε η συνολική συνεισφορά της Κοινότητας και των κρατών μελών της να καλύπτει τουλάχιστον τις ποσότητες που προβλέπει η σύμβαση αυτή."

δεν είναι πλέον δεόντως προσαρμοσμένο, δεδομένου ότι αναφέρεται μόνο στα σιτηρά.

Προτείνεται επομένως η τροποποίηση του άρθρου 21 του κανονισμού (ΕΚ) αριθ. 1292/96 του Συμβουλίου σύμφωνα με την προβλεπόμενη διαδικασία συναπόφασης.

2001/0005 (COD)

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του άρθρου 21 του κανονισμού (ΕΚ) αριθ. 1292/96 του Συμβουλίου σχετικά με την πολιτική και τη διαχείριση της επισιτιστικής βοήθειας και των ειδικών δράσεων στήριξης για την επισιτιστική ασφάλεια

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 179,

την πρόταση της Επιτροπής,

Αποφασίζοντας σύμφωνα με τη διαδικασία του άρθρου 251 της συνθήκης,

Εκτιμώντας τα εξής:

(1) Η Κοινότητα και τα κράτη μέλη της μετέχουν στο πλαίσιο ορισμένων διεθνών συμφωνιών σχετικά με την πολιτική και τη διαχείριση της επισιτιστικής βοήθειας και των ειδικών δράσεων στήριξης για την επισιτιστική ασφάλεια, και συγκεκριμένα στη σύμβαση για την επισιτιστική βοήθεια,

(2) Η σύμβαση του 1999 για την επισιτιστική βοήθεια εγκρίθηκε με απόφαση του Συμβουλίου (απόφαση της 13ης Ιουνίου 2000 σχετικά με τη σύναψη της σύμβασης του 1999 για την επισιτιστική βοήθεια εξ ονόματος της Ευρωπαϊκής Κοινότητας - 2000/421/ΕΚ [1]),

[1] Απόφαση του Συμβουλίου της 13ης Ιουνίου 2000-2000/421/ΕΚ - EE L 163 της 4.7.2000.

(3) Το άρθρο 21 του κανονισμού (ΕΚ) αριθ.1292/96 του Συμβουλίου της 27ης Ιουνίου 1996 [2] πρέπει να συμφωνεί ουσιαστικά και νομικά με τα άρθρα ΙΙΙ και IV της σύμβασης του 1999 για την επισιτιστική βοήθεια,

[2] Κανονισμός (ΕΚ) αριθ.1292/96 του Συμβουλίου της 27ης Ιουνίου 1996 - EE L 166 της 5.7.1996.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 21 του κανονισμού (ΕΚ) αριθ. 1292/96 του Συμβουλίου τροποποιείται ως εξής:

"1. Το Συμβούλιο, αποφασίζοντας με ειδική πλειοψηφία κατόπιν προτάσεως της Επιτροπής και γνωμοδοτήσεως του Ευρωπαϊκού Κοινοβουλίου, καθορίζει το μερίδιο που καταλογίζεται στην Κοινότητα από το συνολικό ποσό της βοήθειας σε τόνους ισοδύναμου σίτου είτε σε αξία, είτε σε συνδυασμό ποσότητας σε τόνους και αξίας, που προβλέπει η σύμβαση επισιτιστικής βοήθειας ως συνολική συνεισφορά τόσο της Κοινότητας όσο και των κρατών μελών της."

"2. Η Επιτροπή αναλαμβάνει το συντονισμό της Κοινότητας και των κρατών μελών της όσον αφορά την παροχή της βοήθειας σε σιτηρά της σύμβασης επισιτιστικής βοήθειας και μεριμνά ούτως ώστε η συνολική συνεισφορά της Κοινότητας και των κρατών μελών της να καλύπτει τουλάχιστον τις ποσότητες που προβλέπει η σύμβαση αυτή."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος